  Майя Бывальцева 15-тӥ куартолэзе Удмуртиын сюресъёсты тупатъяны кутскизы. Ижкарын но Ижкар агломерциын (шоркар котырысь 100 иськемын) «Кышкыттэмлыко но ӟечлыко сюресъёс» ӵектосъя ужъёсты мытӥзы. Глазкарын — элькунлэн «Росатом» Кун корпорациен юнматэм тупанкылэз улсын. Со сярысь ивортэ улосвыл тӧролэн но кивалтэтлэн пресс-службазы. Ижкарын нимысьтыз техника нырысь ик потӥз Октябрьлы 10 ар, Ялтинской но Аграрной урамъёсы. Отын асфальтобетонлэсь шобретэз вандо. 23-тӥ куартолэзёзь со ужез куиняз ик урамъёсын быдэстозы но асфальтобетон кисьтыны кутскозы. Элькунлэн шоркарысьтыз эшшо кыказ урамъёсын — Коммунаръёс но Пушкинской (Широкий пролкаысен Киров нимо урамозь) — уйёсы ужалозы. Сюреслэсь вылӥ сӥзэ вандыны толон ӝытазе кутскизы, 18–21 куартолэзьлы татын фрезерование йылпумъяськыны кулэ. «Кышкыттэмлыко но ӟечлыко сюресъёс» ӵектос улсын таяз арын Ижкар агломерациын сюресъёслэн 63 люкетъёссы тупатъямын луозы, оглом 114 иськем. Со агломерациысь 53 процентсэ сюресъёсты эсэпъёслы тупамон карыны луонлык сётоз. Удмуртилэн шоркараз 43 урамъёсысь сюрес шобретъёсты выльдозы. Ӵектос улсын 2018-тӥ арын 1 миллиард 460 миллион манет чакламын, со пӧлысь 730 миллион манетэз Россиысь транспортъя министерство пыр федерал центрен висъямын. Со мында ик чакламын улосвыл коньдэтын. Глазкарын сюреслэсь вылзэ вандон ужъёсты кутскизы Ленин урамын. Асфальт вӧлдон борды басьтӥськозы арня ортчыса. Ар ӵоже Глазкарын сюресъёслэсь 44 люкетсэс выльдозы, оглом 33 иськем. Туэ отын кемагес чидась туала материал вӧлдэмын луоз, гарантия 7 арлы сётӥське. Сюресъёсты сяна, колодчаосты, инженер коммуникациосты, сюрес вылысь кожонъёсты тупатъяны чакламын. Озьы ик сюрес дуръёсты юнматыны малпало, отчы асфальтэз вандэм бере кылем пырыез кутозы. Удмуртиысь сюресъёсты выльдон дыръя нимысьтыз саклык висъялозы ӟечлыклы. Кылсярысь, Глазкарын асфальт кисьтӥсь машинаосын но асфальт поттӥсь кык заводъёсын видеокамераос пуктэмын. «Кышкыттэмлыко но ӟечлыко сюресъёс» ӵектос улсын ужъёсты шутэтскон нуналъёстэк нуозы. Вис карыны быгатозы куазь урод дыръя гинэ. Ижкарын ужъёсты 15–21 гудырикошконэ йылпумъяны чакламын, элькун сюресъёс вылын —15 гудырикошконозь, Глазкарын — 15-тӥ куарусёнозь. Тегъёс: Ижкар Удмуртия Глазкар сюресъёс тупатъянужъёс  